གནམ་འོག་གི་ཨ་མ་ཟེར་བ་འདི་ནི་ཇི་འདྲའི་རླབས་ཆེན་ཞིག་རེད་ཨང་།རང་ཉིད་ཨ་མ་རུ་གྱུར་བ་ནས་བཟུང་ཡོད་ཚད་བུ་ཕྲུག་གི་ཆེད་དུ་བློས་གཏོང་བྱེད་ཀྱིན་ཡོད་ལ་ཉི་མ་རེ་རེར་ཐ་ན་སྐར་ཆ་རེ་རེ་ལ་ཡང་བུ་ཕྲུག་ལས་བསམ་རྒྱུ་མེད་པ་སྟེ།ང་ཚོར་ཕངས་མེད་དུ་བརྩེ་བ་སྦྱིན་མཁན་ཁོ་ན་དེ་རེད་ཨང་བསམ་བྱུང་།ཕ་མས་ང་ཚོ་ལ་ཤ་ཚ་ཞིང་སྙིང་ཉེ་བ་ནང་བཞིན་ང་ཚོ་བུ་ཕྲུག་ཐམས་ཅད་ཀྱིས་ཀྱང་ལོ་གཅིག་མ་དགོས་ཟླ་གཅིགཐ་ན་ཉིན་གཅིག་ལ་ཡང་སེམས་སུ་ཕ་མའི་དྲིན་ལན་འཁོར་ཐུབ་ན་ཅི་མ་རུང་ཨང་།དེ་ལྟར་བསམ་བཞིན་སྨན་ཁང་དུ་བསླེབས་སོང་།ཐད་ཀར་མྱུར་སྐྱོབ་ཚན་ཁག་ཕྱོགས་སུ་སོང་བ་ཡིན།མིང་ཐོ་འགོད་ས་ན་མི་མང་བོ་ཞིག་གྲལ་བསྒྲིགས་ནས་འདུགནད་པ་མང་ཆེ་བ་རོང་འབྲོག་མང་ཚོགས་རེད་འདུགཐོ་འགོད་སའི་གཡས་ཕྱོགས་སུ་འདུག་སྟེགས་གསུམ་ཙམ་གཤིབས་ནས་བཞག་འདུགདེ་ནི་ཧ་ལམ་མིང་ཐོ་བཀོད་ཚར་རྗེས་ནད་རྟགས་ག་རེ་ཡིན་པ་དང་སྨན་པ་སུ་ཞིག་གིས་རྩར་འགྲོ་དགོས་པར་བཀོད་སྒྲིག་བྱེད་མཁན་ཡིན་པ་འདྲ།དེ་ན་ཡང་ནད་པ་ཧ་ལས་པ་མང་པོ་གྲལ་བསྒྲིགས་ནས་འཚང་ཁ་ཤིག་ཤིག་བྱེད་ཀྱིན་འདུག་མོད།ལས་སྟེགས་དེའི་ཐོག་ལས་མི་གཅིག་ལས་མི་འདུགལས་བྱེད་རྒྱ་མོ་དེ་དང་ཕལ་ཆེར་ཡུལ་ཤུལ་ཕྱོགས་ཀྱི་ཡིན་པ་འདྲ་བ་གཉིས་ཕན་ཚུན་ལ་གོ་བརྡ་འཕྲོད་ཀྱིན་མི་འདུགམིང་ཐོ་འགོད་སའི་འགྲམ་ཏག་ཏག་ན་སྨན་པའི་ལྭ་བ་དཀར་བོ་གྱོན་པའི་རྒྱ་མོ་གཉིས་དང་སྐྱེས་པ་གཅིག་བཅས་ཀྱིས་ཟ་མའི་སྐོར་ཁ་བརྡ་བྱེད་ཞོར་ཕན་ཚུན་ལྟ་སྤྱོད་འདྲ་ཕུད་ནས་འདུགང་ཐད་ཀར་ཁོ་གསུམ་གྱི་རྩར་སོང་ནས་ལག་པའི་སྟེང་གི་རྨ་ཁ་དེ་སྟོན་ཞོར་འདི་གང་ལ་སྟོན་དགོས་སམ་ཞེས་དྲིས་པ་ཡིན།